[{"text_idx": "#000000", "text": "Wedi\u2019i gynllunio i alluogi dulliau arloesol o ddysgu ac addysgeg"}, {"text_idx": "#000001", "text": "Mae angen meysydd arbenigedd ym mhob pwynt yn system yr ysgol. Gall hyn gynnwys gweithio mewn lleoliadau Blynyddoedd Cynnar, addysgu disgyblion ag anghenion dysgu ychwanegol, darparu gwybodaeth pwnc a sgiliau i ddysgwyr hy\u0302n neu arwain a rheoli timau ar bob lefel. Mae galluogi cymorth dysgu proffesiynol sy\u2019n canolbwyntio ar y meysydd hyn yn rhan hanfodol o gyfrifoldebau arweinwyr."}, {"text_idx": "#000002", "text": "Chwilir am gyfleoedd i gefnogi datblygiad gwybodaeth addysgegol, cynllunio\u2019r cwricwlwm, gwybodaeth pwnc a dulliau asesu o fewn a thu allan yr ysgol."}, {"text_idx": "#000003", "text": "Mae dysgu proffesiynol o\u2019r fath wedi\u2019i gynllunio a heb ei gynllunio, yn ffurfiol ac anffurfiol (Evans, 2019). Mae\u2019n barhaus ac yn para gydol gyrfa (GTC Scotland, 2012). O safbwynt lles, mae\u2019n bwysig bod arweinwyr yn creu lle i\u2019w hunain a chydweithwyr atgyfnerthu beth sydd wedi\u2019i ddysgu yn hytrach na chwilio am dystiolaeth o newid yn barhaus (Jones, 2020). Mae hyn yn anodd ar adegau pan fydd yna newid radical yn digwydd yn y system pan fydd gwerth \u201cbeth oedd yn digwydd cynt\u201d yn cael ei gwestiynu."}, {"text_idx": "#000004", "text": "Fodd bynnag, mae arweinwyr yn symud ymlaen o atgyfnerthu parhaus ar adegau o newid cyflym ac yn nodi cyfleoedd ar gyfer dulliau addysgu a dysgu newydd. Mae hyn yn gofyn am fathau trawsnewidiol yn hytrach na throsglwyddol o ddysgu proffesiynol (Kennedy, 2005; 2014) a gall darfu ar brosesau presennol. Mae arweinwyr yn ymwybodol o\u2019r gwahaniaethau hyn ac yn ystyried pa mor gydnaws yw\u2019r newid a\u0302 gwerthoedd craidd yr ysgol ac effaith debygol newid sy\u2019n deillio o ddysgu proffesiynol trawsnewidiol."}, {"text_idx": "#000005", "text": "Yng nghyd-destun y diwygiadau parhaus i\u2019r cwricwlwm yng Nghymru, mae ymarferwyr yn ehangu eu sgiliau addysgegol ac asesu (Harris, Jones a Crick, 2020; OECD 2018) ac mae arweinwyr ysgolion yn cefnogi hyn gyda ffocws arbennig ar archwilio sut y gellid defnyddio dysgu proffesiynol i gysylltu datblygiad addysgeg a\u2019r cwricwlwm fel ffordd o feithrin cydlyniant."}, {"text_idx": "#000006", "text": "Datblygu a chefnogi cyfleoedd dysgu parhaus i\u2019r holl staff"}, {"text_idx": "#000007", "text": "Dysgu Proffesiynol (rolau arweinyddiaeth proffesiynol) I"}, {"text_idx": "#000008", "text": "Sefydlu diwylliant o newid ac arloesi"}, {"text_idx": "#000009", "text": "Gweithredu\u2019r cwricwlwm a datblygiadau pellach"}, {"text_idx": "#000010", "text": "Gofynnwyd i arweinwyr ysgolion ledled Cymru ddweud wrthym sut maen nhw\u2019n Arwain Dysgu Proffesiynol, gan ddefnyddio pob un o\u2019r wyth dilysnod dysgu proffesiynol dan arweiniad effeithiol fel man cychwyn. Mae\u2019r astudiaethau achos sy\u2019n deillio o hynny\u2019n cynnig cipolwg ar bob math o ddulliau effeithiol o Arwain Dysgu Proffesiynol a fydd, gobeithio, yn dod a\u0302\u2019r dilysnodau\u2019n fyw ac yn ysbrydoli ffyrdd strategol newydd a ffres o feddwl i arweinwyr eraill yng Nghymru. Rydym am i chi Gael Eich Ysbrydoli."}, {"text_idx": "#000011", "text": "Os oes gan eich ysgol neu glwstwr enghraifft o ymarfer y gellid ei gynnwys yn yr adnodd Arwain Dysgu Proffesiynol \u2013 o dan un (neu fwy) o wyth dilysnod dysgu proffesiynol gydag arweiniad da, rydym am glywed gennych chi."}]